Mynen vruntliken grot to vorende gescreuen vnde wes jk gudis vormak. Wethet ersamen leuen vrunde, dat nw mer dan ii[½] jar vorleden do dede jk eyneme myt namen geheten Henrik Kwynt, vnde he is wonachtik jn juwer stat to Danzke, v(c) [mark] Prusche an reyden Prusken skyllingen vnde xi laste bottere, vij laste lasses vnde vij leste osmwndis. Van dissen vorgescreuene bottere, lass vnde osmwnt solde he to Flander wart skepen dat meste, dat he konde, vp my egen ewentur to vromen vnde to skaden jn sulker matte, dat wat vor de godere kweme, dat solde my wedder tor hant komen myt den ersten skepen, de des negesten vore jares vt Flanderen wedder jn Prussen kwemen, vnde wat he nicht skepen konde to Flanderen wart, dar solde he my wedder vore senden, wes my behoff were. Des skepede he to Flander wart vij leste bottere vnde ij leste lasses, dat andere behelt he by sik vnde sande my des suluen herwestes eyne swmme van gode, alzo syn rekenschop wol vt wysset vp dat gelt vnde godre, de he by sik behelt, doch nergen na so vele alzo dat gelt vnde godere wert weren, de he by sik behelt. Sodder hebbe jk eme vakene gescreuen, dat he myk vor dat myne senden solde wes jk behouede vnde vorlet mik dar ganzliken to, dat jk solde gekregen hebben van eme wes my behoff were gewesen, alzo he my wullenkomen gelouet vnde gesekt hadde. Doch hefft he my nicht gesant, alzo jk eme gescreuen hebbe, sunder he hefft alle de tiith sodder myn gelt vnde godere gebrwket, int erste allent dat he to Flanderen wart skepede van myner wegenen vp [½] last lasses na, vnde noch der to eyn grot deel van deme gelde vnde godere, de he by sik behelt. Des byn jk to sware teringe vnde to grotene skaden gekomen, alzo myn dener, geheten Muncke, de bringer is dessis breues, jwue ersammichet mwndeliken wol berichten kan. Dar vmme, leuen vrundes, bidde jk jwue ersammichet deger myt ganzeme vlyte wol willen don vnde helpen my van deme erbenomeden Henrik Kwynte so vele alzo rekt is beyde vor myne houet swmme gudis, de he tegen mynen willen vnde wngeheten so lange tiith gebruket heft, so ok vor mynen skaden, dat jk der godere alzo lange anik geuesen byn, der geliken ok de grote koste vnde teringe de jk nw twe reysen wmme der suluen godere wyllen van hir bet to Danzsike vnde wedder van Danzsike herwart gedan hebbe, wilch jk gerne wyl vorskulden, wor jk kan vnde mak. Hir mede sy jwue ersammichet deme almek[t]ogen Gode beualen. Gescreuen vp deme slote Wyborgh des swnderdagx negest na sunte Matties apostolj dage, vnder myn jngesegel. Karl Knuetsson, ritther, marskalk in Sweden vnde hovetman vp Wyborgh etc. Adress: Den ersamen borgermesters vnde ratmannes der stat Danzsike kome desse breff myt werdichet.